## Odluka Ustavnog suda Republike Hrvatske broj:U-IIIA-1207/2005 od 8. svibnja 2007.

### NN 55/2007 (30.5.2007.), Odluka Ustavnog suda Republike Hrvatske broj:U-IIIA-1207/2005 od 8. svibnja 2007.

# USTAVNI SUD REPUBLIKE HRVATSKE

**1792**

Ustavni sud Republike Hrvatske, u Prvom vijeću za odlučivanje o ustavnim
tužbama, u sastavu sudac Željko Potočnjak, predsjednik Vijeća, te suci Ivan
Matija, Agata Račan, Smiljko Sokol, Nevenka Šernhorst i Vice Vukojević, članovi
Vijeća, odlučujući o ustavnoj tužbi koju su podnijeli I. B., V. D., Lj. D., J.
B., B. Č., I. M. i D. S. iz P., koje zastupa S. K., odvjetnik u R., na sjednici
održanoj 8. svibnja 2007. godine, jednoglasno je donio

## ODLUKU

I. Ustavna tužba se usvaja.
II. Vrhovni sud u Republike Hrvatske dužan je donijeti odluku u predmetu koji se
vodi pred tim sudom pod poslovnim brojem: Revt-181/06 (ranije predmet Trgovačkog
suda u Rijeci broj:
P-1516/85) u najkraćem mogućem roku, ali ne duljem od šest (6) mjeseci,
računajući od prvog idućeg dana nakon objave ove odluke u »Narodnim novinama«.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst)
određuje se primjerena naknada zbog povrede ustavnog prava iz članka 29. stavka
1. Ustava Republike Hrvatske (»Narodne novine«, broj 41/01. – pročišćeni tekst),
i to:
– I. B., L. broj 318, P., u iznosu od 12.500,00 kn,
– V. D., L. broj 310, P., u iznosu od 12.500,00 kn,
– Lj. D., L. broj 735, P., u iznosu od 12.500,00 kn,
– J. B., L. broj 22a, P., u iznosu od 12.500,00 kn,
– B. Č., L. broj 621, P., u iznosu od 12.500,00 kn
– I. M., L. broj 825, P., u iznosu od 12.500,00 kn i
– D. S., V. broj 15, P., u iznosu od 12.500,00 kn.
IV. Naknada iz točke III. izreke ove odluke bit će isplaćena iz državnog
proračuna u roku od tri mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositelji su, na temelju članka 63. Ustavnog zakona o Ustavnom sudu
Republike Hrvatske (»Narodne novine«, broj 99/99., 29/02. i 49/02. – pročišćeni
tekst, u daljnjem tekstu: Ustavni zakon), podnijeli 11. ožujka 2005. ustavnu
tužbu radi duljine parničnog postupka, koji se vodio pred Visokim trgovačkim
sudom pod brojem: Pž-1858/03, ranije pred Trgovačkim sudom u Rijeci pod brojem:
P-1516/85, a sada pred Vrhovnim sudom Republike Hrvatske pod brojem: Revt-181/06,
smatrajući da im je povrijeđeno ustavno pravo na donošenje sudske odluke u
razumnom roku.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom, primjenom članka 63.
Ustavnog zakona, na temelju navoda ustavne tužbe te uvida u presliku spisa
Trgovačkog suda u Rijeci broj: P-1516/85, utvrdio pravno relevantne činjenice za
odlučivanje o povredi ustavnog prava podnositelja, zajamčenog člankom 29.
stavkom 1. Ustava.
Podnositelji su podnijeli tužbu Okružnom privrednom sudu u Rijeci 23. srpnja
1985. zbog naknade štete nastale u pomorskoj nesreći, koja se dogodila 1984.
godine potonućem ribarskog broda zbog udara tankera.
Do 5. studenoga 1997. održano je sedam ročišta glavne rasprave i određeno
vještačenje.
Nakon 5. studenoga 1997. rasprava zakazana za 11. studenoga 1998. je odgođena
jer dostava poziva za tuženog nije uredno iskazana te podnositelj podneskom
izvještava Trgovački sud u Rijeci o pravnom sljedniku tuženika; na raspravi 31.
svibnja 2000. podnositelj moli rok radi specifikacije tužbenog zahtjeva budući
da je zadnje ročište na kojemu su se provodili dokazi održano devet godina
prije, a tužba sudu podnijeta je petnaest godina prije ročišta u 2000. godini.
Od 2000. godine do 16. siječnja 2002., kad je određeno neuropsihijatrijsko
vještačenje, stranke su požurivale sud u zakazivanju ročišta, specificirale
tužbeni zahtjev. Sljedeća ročišta glavne rasprave održana su 24. lipnja, 12.
srpnja i 30. srpnja 2002., kad je dokazni postupak dovršen, zaključena glavna
rasprava i donesena presuda.
Presuda je objavljena 9. siječnja 2003., kad se prvi put meritorno odlučilo o
tužbenom zahtjevu nakon 18 godina od pokretanja parničnog postupka za naknadu
štete.
Tuženik je izjavio žalbu Visokom trgovačkom sudu 20. siječnja 2003., koja je
odbijena presudom Visokog trgovačkog suda broj: Pž-1858/03 od 5. travnja 2006.,
znači više od četiri godine od njezina donošenja.
Tuženi, H. D. d.o.o. I., 7. kolovoza 2006. izjavio je reviziju protiv
drugostupanjske presude.
Dana 13. prosinca 2006., predmet je upućen Vrhovnom sudu te je od tada postupak
u tijeku pred Vrhovnim sudom Republike Hrvatske, a predmet se vodi pod brojem:
Revt-181/06 i do sada nije okončan.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava Republike
Hrvatske i odredbama članka 63. Ustavnog zakona.

*Ustavna tužba je osnovana.*
4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Tužba je Okružnom privrednom sudu u Rijeci podnijeta 25. srpnja 1985. godine.
Duljina postupka uzima se u obzir od 5. studenoga 1997., kad je Zakonom o
potvrđivanju stupila na snagu, u odnosu na Republiku Hrvatsku, Konvencija za
zaštitu ljudskih prava i temeljnih sloboda i Protokoli broj: 1, 4, 6, 7 i 11 uz
Konvenciju za zaštitu ljudskih prava i temeljnih sloboda (»Narodne novine« –
Međunarodni ugovori, broj 18/97., 6/99. – pročišćeni tekst, 8/99. – ispravak, u
daljnjem tekstu: Konvencija). Protokol broj: 12 na snazi je u odnosu na
Republiku Hrvatsku od 1. travnja 2005. (Zakon o potvrđivanju Protokola br. 12 uz
Konvenciju za zaštitu ljudskih prava i temeljnih sloboda, »Narodne novine« –
Međunarodni ugovori, broj 14/02. i Objava o stupanju na snagu Protokola br. 12
uz Konvenciju za zaštitu ljudskih prava i temeljnih sloboda, »Narodne novine« –
Međunarodni ugovori, broj 9/05.), a Protokol broj: 13 od 1. srpnja 2003. (Zakon
o potvrđivanju Protokola br. 13 uz Konvenciju za zaštitu ljudskih prava i
temeljnih sloboda, o ukidanju smrtne kazne u svim okolnostima, »Narodne novine«
– Međunarodni ugovori, broj 14/02. i Objava o stupanju na snagu Protokola br. 13
uz Konvenciju za zaštitu ljudskih prava i temeljnih sloboda, »Narodne novine« –
Međunarodni ugovori, broj 13/03.).
U članku 6. stavku 1. Konvencije jamči se svakome pravo da, radi utvrđivanja
njegovih prava i obveza građanske naravi ili u slučaju podizanja optužnice za
kazneno djelo protiv njega, zakonom ustanovljeni neovisni i nepristrani sud u
razumnom roku ispita njegov slučaj.
Ustavna tužba podnijeta je 11. ožujka 2005., a do tog dana postupak nije
pravomoćno okončan pa Ustavni sud utvrđuje da je do dana podnošenja ustavne
tužbe postupak trajao ukupno devetnaest (19) godina, devet (9) mjeseci i
četrnaest (14) dana, a nakon stupanja na snagu Zakona o potvrđivanju Konvencije
pa do dana podnošenja ustavne tužbe postupak je trajao sedam (7) godina, četiri
(4) mjeseca i šest (6) dana.

4.2. POSTUPANJE NADLEŽNOG SUDA

Postupak se u pravno relevantnom razdoblju prvo vodio pred Trgovačkim sudom u
Rijeci i djelomično pred Visokim trgovačkim sudom Republike Hrvatske, Trgovački
sud u Rijeci je bio neaktivan od 1991. do 1998. godine, skoro sedam godina, dok
je žalbeni postupak pred Visokim trgovačkim sudom trajao četiri godine. Do dana
odlučivanja o ustavnoj tužbi postupak se vodi dvadeset dvije godine i nije
dovršen jer je u tijeku revizija pred Vrhovnim sudom.

4.3. PONAŠANJE PODNOSITELJA USTAVNE TUŽBE
(TUŽITELJA U PARNIČNOM POSTUPKU)

Podnositelji ustavne tužbe, kao tužitelji u parničnom postupku, u pravno
relevantnom razdoblju nisu doprinijeli duljini postupka.

4.4. SLOŽENOST SUDSKOG PREDMETA

Iz spisa predmeta razvidno je da dosadašnji tijek sudskog postupka ne ukazuje da
se u konkretnom slučaju radi o osobito složenoj sudskoj stvari.

OCJENA USTAVNOG SUDA

5. Ustavni sud utvrđuje da se postupak u pravno relevantnom razdoblju vodio pred
prvostupanjskim i drugostupanjskim sudom u trajanju od preko sedam godina, a od
podnošenja tužbe sudu dvadeset dvije godine. Imajući u vidu ukupno trajanje
postupka, jedno dugo razdoblje potpune neaktivnosti i neučinkovito postupanje
sudova te posebno okolnost da je u tijeku revizijski postupak, Ustavni sud
ocjenjuje da je povrijeđeno ustavno pravo podnositelja da zakonom ustanovljeni
neovisni i nepristrani sud u razumnom roku odluči o njihovim pravima i obvezama,
koje je zajamčeno člankom 29. stavkom 1. Ustava Republike Hrvatske.
Stoga je, u smislu odredbe članka 63. stavka 2. Ustavnog zakona, donijeta odluka
kao pod točkama I. i II. izreke ove odluke.
6. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade, zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta, uz
istodobno uvažavanje ukupnih gospodarskih i socijalnih prilika u Republici
Hrvatskoj.
7. Odluka o objavi (točka V. izreke) temelji se na odredbama članka 29. Ustavnog
zakona.
8. Predsjednik Vrhovnog suda Republike Hrvatske dužan je dostaviti Ustavnom sudu
pisanu obavijest o datumima donošenja i otpreme odluke u roku od osam (8) dana
od dana njene otpreme, a najkasnije osam (8) dana od isteka roka određenog u
točki II. izreke ove odluke. Ovaj nalog temelji se na članku 31. stavcima 4. i
5. Ustavnog zakona.

Broj: U-IIIA-1207/2005
Zagreb, 8. svibnja 2007.

USTAVNI SUD REPUBLIKE HRVATSKE
Predsjednik vijeća
**dr. sc. Željko Potočnjak**, v. r.

Odluka, NN 55/2007-1792
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)